《南曹假归秋杪入山遍访僧舍爱忍草庵之胜宿也》
明代·顾与沐

山静路逾僻，庵孤景亦异。炊烟当午断，林木经秋翳。

片月上高松，回飙韵空际。潮音和梵音，梦觉何思议。

况有长明灯，群方破昏呓。我留庵中宿，不唾庵中地。

乞假香火缘，便为归休计。卜居更卜邻，法侣从所契。

茅屋近可营，余生舟不系。金绯尔何物，去去如脱屣。

作者简介：明常州府无锡人。顾宪成子。由举人官至夔州知府。编撰《顾端文年谱》。后由其孙顾泾、曾孙顾贞观续成之。